b'\n_START_ARTICLE_\nSeiklussport\n_START_PARAGRAPH_\nSeiklussport on v\xc3\xb5istkondlik kestvusspordiala. V\xc3\xb5istlus sarnaneb v\xc3\xb5istkondliku suundorienteerumisega, kus v\xc3\xb5istkond peab kaardi j\xc3\xa4rgi maastikul navigeerides l\xc3\xa4bima etteantud kontrollpunktid ja paremusj\xc3\xa4rjestus selgitatakse raja l\xc3\xa4bimise kiiruse j\xc3\xa4rgi. V\xc3\xb5istlus jaguneb mitmeks j\xc3\xa4rjest l\xc3\xa4bitavaks etapiks, mille distantside l\xc3\xa4bimiseks kasutatakse erinevaid meetodeid, liikudes jalgsi, jalgrattaga ja inimj\xc3\xb5ul liikuvate vees\xc3\xb5idukitega (kanuu, kajak vm). V\xc3\xb5istkonna suurus v\xc3\xb5ib erinevatel v\xc3\xb5istlustel olla erinev, tavaliselt on v\xc3\xb5istkonnas 2, 3 v\xc3\xb5i 4 liiget. Maailmameistriv\xc3\xb5istlustel peab v\xc3\xb5istkonnas olema 4 liiget, kellest v\xc3\xa4hemalt \xc3\xbcks on naine._NEWLINE_Rahvaspordiv\xc3\xb5istlused on tavaliselt \xc3\xbchep\xc3\xa4evased, kus kogu distantsi l\xc3\xa4bimise aeg on sageli 3\xe2\x80\x938 tundi. Erinevates liikumisviisides l\xc3\xa4bitavate etappide vahel on sageli erinevaid lisa\xc3\xbclesandeid, n\xc3\xa4iteks mitmesugused ronimis- v\xc3\xb5i k\xc3\xb6ielaskumis\xc3\xbclesanded._NEWLINE_Seiklusspordi maailmameistriv\xc3\xb5istlustel on v\xc3\xb5istlusekspeditsiooni pikkus 500\xe2\x80\x93800 km, v\xc3\xb5istlus kestab j\xc3\xa4rjest mitu \xc3\xb6\xc3\xb6p\xc3\xa4eva. V\xc3\xb5istkonnad liiguvad peatumata p\xc3\xa4eval ja \xc3\xb6isel ajal (kasutades otsmikulampe), kandes kaasas kogu vajalikku varustust, s\xc3\xb6\xc3\xb6ki ja jooki ning etappide vahel on minimaalsed puhkepausid. Maailmameistriv\xc3\xb5istlusteks ja maailma karikaetappideks on kehtestatud standardne kohustusliku varustuse nimekiri._NEWLINE_Seiklusspordi v\xc3\xb5istlustel j\xc3\xa4rgitavad reeglid v\xc3\xb5istluste l\xc3\xb5ikes varieeruvad, iga v\xc3\xb5istluse korraldaja koostab konkreetseks v\xc3\xb5istluseks juhendi. 2014. aastast rakendatakse maailmameistriv\xc3\xb5istlustel ja maailma karikaetappidel \xc3\xbchtseid v\xc3\xb5istlusreegleid. Seni puudub seiklusspordi rahvusvaheline spordif\xc3\xb6deratsioon, kuid m\xc3\xb5nes riigis (USA, Kanada, Portugal) on loodud rahvuslik spordialaliit._NEWLINE_Eesti edukaim seiklusspordi v\xc3\xb5istkond ACE Adventure Team koosseisus Silver Eensaar, Rain Eensaar, Timmo Tammem\xc3\xa4e ja Mariann Sulg saavutas 2015. aasta seiklusspordi maailmameistriv\xc3\xb5istlustel Brasiilias Pantanali m\xc3\xa4rgalal 5. koha._NEWLINE_Eesti spordialade ja distsipliinide klassifikaator mainib seiklussporti \xc3\xbche n\xc3\xa4itena kategoorias "Muud spordialad", kuid seni ei ole seiklussport Eestis riiklikult tunnustatud spordiala.'